钦定古今图书集成/理学汇编/学行典/第235卷 > 邵畴
## 钦定古今图书集成/理学汇编/学行典/第235卷 > 邵畴

按《吴志孙皓传》：“凤皇三年，会稽妖言，章安侯奋当为
天子，临海太守奚熙与会稽太守郭诞书，非论国政，
诞但白，熙书不白。妖言送付建安作船。”〈注〉《会稽邵氏
家传》曰：邵畴，字温伯，时为诞功曹。诞被收，惶遽无以
自明。畴进曰：“畴今自在，畴之事，明府何忧？”遂诣吏自
列云：“不白妖言，事由于己，非府君罪。”吏上畴辞，皓怒
犹盛，畴虑诞卒不免，遂自杀以证之。临亡置辞曰：“畴生长边陲，不闲教道，得以门资厕身本郡，逾越侪类，
位极朝右，不能赞扬盛化，养之以福。今妖讹横兴，干
国乱纪，畴以噂𠴲之语，本非事实。虽家诵人咏，不足
有虑天下重器；而匹夫横议，疾其丑声，不忍闻见。欲
含垢藏疾，不彰之翰笔，镇躁归静，使之自息。愚心勤
勤，每执斯旨，故诞屈其所是，默以见从。此之为愆，实
由于畴。谨不敢逃死，归罪有司。唯乞天鉴，特垂清察，
更收畴丧，得辞以闻。”皓乃免诞大刑，送付建安作船。
畴亡时年四十。皓嘉畴节义，诏郡县图形庙堂。